|  |
| --- |
| Mal for databehandleravtale mellom UDI og driftsoperatører for statlig mottak  UDI 2008-026V1 Saksnr.: 08/3701 Dato: 16.07.2008 |

[1 Innledning](#_Toc22629675)

[2 Avtaleteksten](#_Toc22629676)

[2.1 Innledning](#_Toc22629677)

[2.2 Formålet med avtalen](#_Toc22629678)

[2.3 Varighet og oppsigelse](#_Toc22629679)

[2.4 Partenes ansvar etter personopplysningsloven med forskrifter](#_Toc22629680)

[2.5 Krav til informasjonssikkerhet](#_Toc22629681)

[2.6 Særlige krav til driftsoperatør](#_Toc22629682)

[2.7 Taushetsplikt](#_Toc22629683)

[2.8 Vederlag og betalingsbetingelser](#_Toc22629684)

[2.9 Mislighold](#_Toc22629685)

[2.10 Ansvar for underleverandører](#_Toc22629686)

[2.11 Rettighetene til resultatene mv](#_Toc22629687)

[2.12 Overdragelse av rettigheter og plikter](#_Toc22629688)

[2.13 Rettsvalg](#_Toc22629689)

[2.14 Undertegning](#_Toc22629690)

## 1 Innledning

Dette vedlegget fastsetter innholdet i Databehandleravtalen som inngås mellom Utlendingsdirektoratet (UDI) og alle driftsoperatører for statlig mottak.

## 2 Avtaleteksten

### 2.1 Innledning

Denne avtalen er inngått mellom Utlendingsdirektoratet (organisasjonsnummer), heretter kalt UDI, og x driftsoperatør (organisasjonsnummer), heretter kalt driftsoperatøren. Avtalen må ses i sammenheng med avtale av… dato om drift av [mottakets navn], inngått av de samme partene.

Det vises også til de til enhver tid gjeldende styringsdokumenter og rutiner for statlige mottak, slik de er listet opp i driftsavtalen.

UDI og driftsoperatøren er ansvarlig for avtalen. Partene er kjent med straffansvaret etter personopplysningsloven § 48: ”Med bøter eller fengsel inntil ett år eller begge deler straffes den som forsettlig eller grovt uaktsomt … Ved særdeles skjerpende omstendigheter kan fengsel inntil tre år idømmes….Medvirkning straffes på samme måte”.

Med driftsoperatørens ansatte vil denne avtalen referere til alle personer som ansettes eller engasjeres som ledd i mottaksarbeidet.

### 2.2 Formålet med avtalen

Avtalen regulerer ansvaret mellom UDI og driftsoperarøren etter personopplysningsloven. Når det gjelder forholdet mellom partene utover dette, vises det til driftsavtalen.

Formålet med avtalen er dessuten å regulere driftsoperatørens bruk og sikring av personopplysninger som er stilt til dennes rådighet av UDI eller innhentes på vegne av UDI. Alle personopplysninger knyttet til beboerne i mottak er UDIs behandlingsansvar, mens personopplysninger om driftsoperatørs ansatte er driftsoperatørs behandlingsansvar.

Heretter vil vi med personopplysninger kun henvise til personopplysninger om beboerne i mottak og ikke driftsoperatørs ansatte.

Driftsoperatør kan ikke overlate personopplysninger til andre for oppbevaring, bearbeiding eller annen bruk, med mindre dette er uttrykkelig avklart med UDI.

### 2.3 Varighet og oppsigelse

Avtalen trer i kraft når begge parter har signert.

Avtalen følger driftsavtalen. Databehandleravtalen inngår som rettigheter og plikter i forhold til driftsavtalen.

Dersom UDI finner at sikkerheten ikke er tilstrekkelig ivaretatt, kan UDI stille vilkår som må oppfylles for at behandlingen skal være i samsvar med avtalen.

### 2.4 Partenes ansvar etter personopplysningsloven med forskrifter

UDI er i henhold til lov av 14. mars 2000 om behandling av personopplysninger (personopplysningsloven) å anse som behandlingsansvarlig. Den behandlingsansvarlige har ansvar for å påse at krav, herunder krav til sikkerhet, som stilles i personopplysningsloven med forskrifter, samt i konsesjon for UDI, er oppfylt. Det innebærer også at UDI har ansvaret for å påse at kravene er oppfylt i forbindelse med oppbevaring og bruk av personopplysningene hos driftsoperatøren, jf. loven § 15 og forskriften § 2-15.

Driftsoperatøren er i henhold til lov av 14. mars 2000 om behandling av personopplysninger (personopplysningsloven) å anse som databehandler. Driftsoperatøren skal i henhold til denne avtalen kun behandle personopplysninger UDI har stilt til rådighet eller som driftsoperatør innhenter på vegne av UDI,

Driftsoperatøren skal ikke lagre opplysningene lenger enn nødvendig.

### 2.5 Krav til informasjonssikkerhet

Driftsoperatøren er ansvarlig for sikring av de personopplysninger som er stilt til rådighet så lenge opplysningene befinner seg på mottaket. Senest 3 måneder etter at beboer forlater mottaket, skal driftsoperatør ikke oppbevare personopplysninger til annet enn regnskapsformål.

Driftsoperatøren skal sørge for at alle behandlinger av personopplysninger som er omfattet av avtalen utføres i samsvar med akseptabelt risikonivå fastlagt av UDI og i samsvar med risikovurdering utført av driftsoperatøren selv, jf. bestemmelsene i personopplysningsforskriften § 2-4.

Driftsoperatøren skal til enhver tid tilfredsstille kravene til informasjonssikkerhet i personopplysningsloven § 13, personopplysningsforskriften kap. 2.

Driftsoperatøren skal etablere et styringssystem for sikkerhet ifft personopplysningsforskriften, som omfatter – men ikke avgrenses til – rutiner for:

* avviksbehandling som omfatter varsling ved feil bruk av informasjonssystemet herunder sikkerhetsbrudd…
* sikkerhetsrevisjon som omfatter jevnlig oversendelse av de deler av rapporter fra sikkerhetsrevisjoner…
* ledelsens gjennomgang av sikkerhetsarbeidet som omfatter jevnlig oversendelse av de deler av referat fra ledelsesgjennomganger…… som er relevante for behandling av personopplysninger omfattet av avtalen, eller på annen måte er relevant for informasjonssikkerheten hos UDI.

Driftsoperatøren skal etablere og holde ved like slike sikkerhetstiltak som risikovurderinger har avdekket behov for.

Driftsoperatøren skal behandle alle personopplysninger omfattet av avtalen i et eget informasjonssystem som er isolert fra driftsoperatørens øvrige informasjonssystem.

Driftsoperatøren skal sørge for at medarbeiderne som skal behandle personopplysninger har nødvendige kunnskaper og tilstrekkelig kompetanse.

Driftsoperatøren er ansvarlig for å gjennomføre jevnlige (årlige) revisjoner av virksomheten, slik det kreves i personopplysningsforskriften kap 2.

UDI kan til enhver tid kreve den tilgang til informasjon og den adgang til områder og utstyr hos virksomheten som er nødvendig for å forsikre seg om at virksomheten oppfyller vilkårene i avtalen – herunder gjennom sikkerhetsrevisjoner forsikre seg om at sikkerhetsbestemmelsene i personopplysningsloven og personopplysningsforskriften er oppfylt. UDI kan benytte en tredjepart for gjennomføring av revisjoner.

### 2.6 Særlige krav til driftsoperatør

Driftsoperatøren skal bare benytte elektronisk hjelpemiddel til saksbehandling som er relevant i forhold til sine oppgaver og i overensstemmelse med driftsavtalen, styringsdokumenter eller denne avtalen.

Data som blir stilt til rådighet for driftsoperatøren av/eller innsamles for UDI skal ikke overføres/utveksles til eksterne parter nasjonalt eller internasjonalt, uten at dette eksplisitt er avtalt med UDI.

### 2.7 Taushetsplikt

Partene skal bevare taushet om alle konfidensielle opplysninger, noens personlige forhold, sikkerhetsmessige og forretningsmessige forhold, opplysninger som kan skade en av partene eller som kan utnyttes av utenforstående i næringsvirksomhet.

Taushetsplikten gjelder partenes ansatte og andre som handler på partenes vegne i forbindelse med gjennomføringen av avtalen. Partene plikter å ta de forholdsregler som er nødvendig for å sikre at materiale eller opplysninger ikke blir gjort kjent for andre i strid med dette punktet.

Driftsoperatørens medarbeidere, som definert i pkt 1, 3. avsnitt, skal undertegne taushetserklæring.

Taushetsplikten gjelder også etter at avtalen er opphørt. Ansatte og andre som fratrer sin tjeneste hos driftsoperatøren skal pålegges taushet også etter fratredelse om forhold som nevnt over.

### 2.8 Vederlag og betalingsbetingelser

Det vederlag UDI skal betale for driftsoperatørens ytelser er nærmere spesifisert i driftsavtalen.

### 2.9 Mislighold

Mislighold etter denne avtalen følger samme betingelser som etter driftsavtalen av x dato.

Det vises for øvrig til at ”Datatilsynet kan gi pålegg om at behandling av personopplysninger i strid med bestemmelser i eller i medhold av denne loven skal opphøre eller stille vilkår som må oppfylles for at behandlingen skal være i samsvar med loven,” se personopplysningsloven § 48.

Hvis Datatilsynet gir slikt pålegg kan UDI kreve at driftsoperatøren utbedrer feilen for egen regning, gitt at dette tilligger driftsoperatørs ansvar etter denne avtalen.

### 2.10 Ansvar for underleverandører

Dersom en av partene engasjerer utenforstående (underleverandører) til å utføre ytelser som følger av denne avtalen, er parten fullt ansvarlig for utførelsen av disse ytelsene på samme måte som om han selv stod for utførelsen.

### 2.11 Rettighetene til resultatene mv

UDI har full opphavs- og disposisjonsrett til resultatene av arbeid utført i henhold til denne avtalen.

Bruk av personopplysninger om beboerne til statistisk formål, må godkjennes av UDI på forhånd.

Nærmere spesifisering finnes i de til enhver tid gjeldende styringsdokumenter og rutiner for statlige mottak.

### 2.12 Overdragelse av rettigheter og plikter

UDI kan helt eller delvis overdra sine rettigheter og plikter etter avtalen til en annen norsk statlig virksomhet, som da er berettiget til tilsvarende vilkår. Driftsoperatøren kan kreve å få dekket eventuelle merutgifter som er forbundet med overdragelsen.

Driftsoperatøren kan overdra sine rettigheter og plikter etter avtalen med skriftlig samtykke fra UDI. Slikt samtykke kan ikke nektes uten saklig grunn.

### 2.13 Rettsvalg

Partenes rettigheter og plikter etter denne avtalen bestemmes i sin helhet av norsk rett.

### 2.14 Undertegning

Denne avtalen er undertegnet i to eksemplarer. Hver part beholder ett eksemplar.

Sted og dato:

Signatur Regiondirektør for Utlendingsdirektoratet:

Driftsoperatør:

Signatur driftsoperatør: